છાવણીમાંથી છટકી ગયા પછીના એક કલાક સુધી ઓસ્કર અને તેની સાથેના લોકો આગળ ચાલી જતી જર્મન ટ્રકોની એક કતારની પાછળ-પાછળ જ મુસાફરી કરતા રહ્યા. આ પ્રકારે સંતાકુકડી કરવી રાતના સમયે બહુ સરળ રહી, અને કોઈએ રસ્તામાં તેમને હેરાન પણ ન કર્યાં. પાછળના ભાગે જર્મન ઇજનેરો દ્વારા ડાઇનેમાઇટથી પોતાની જ સંસ્થાઓને ઊડાડી દેવાના અવાજો આવી રહ્યા હતા. વચ્ચે-વચ્ચે ચેક ભૂગર્ભ ચળવળકારીઓ દ્વારા કરવામાં આવતા હુમલાઓના અવાજો પણ આવી જતા હતા. હાવલિકુવ બ્રોડ નામના ગામની નજીક તેઓ જર્મન ટ્રકોથી ખાસ્સા પાછળ રહી ગયા હોવાને કારણે ચેક બળવાખોરોએ રસ્તાની વચ્ચે ઊભા રહી જઈને તેમને રોકી પાડ્યા! કેદીના સ્વાંગમાં રહેલા ઓસ્કરે તેમની પાસે ખુલાસો કરતાં કહ્યું, “આ બધા માણસો અને હું એક મજૂર છાવણીમાંથી છટકેલા કેદીઓ છીએ. એસએસ અને ફેક્ટરીના હેર ડિરેક્ટર નાસી છૂટ્યા છે, અને આ વાહન હેર ડિરેક્ટરનું છે.”